b'\n_START_ARTICLE_\nNinsorile abundente din Republica Moldova, aprilie 2017\n_START_PARAGRAPH_\nNinsorile abundente din aprilie 2017 au \xc3\xaenceput la data de 20 aprilie 2017, continu\xc3\xa2nd \xc8\x99i \xc3\xaen ziua urm\xc4\x83toare (21 aprilie), \xc8\x99i au provocat pr\xc4\x83bu\xc8\x99irea a zeci de mii de arbori \xc8\x99i arbu\xc8\x99ti, c\xc3\xa2t \xc8\x99i deconectarea de la energie electric\xc4\x83 a sute de localit\xc4\x83\xc8\x9bi. Intemperiile au avut loc \xc3\xaen centrul \xc8\x99i sudul Moldovei, \xc3\xaen timp ce nordul \xc8\x9b\xc4\x83rii nu a fost afectat deloc._NEWLINE_La 21 aprilie, pre\xc8\x99edintele Igor Dodon a decretat stare de urgen\xc8\x9b\xc4\x83 \xc3\xaen toat\xc4\x83 \xc8\x9bara \xc8\x99i a dispus mobilizarea armatei pentru lichidarea consecin\xc8\x9belor calamit\xc4\x83\xc8\x9bii._NEWLINE_Ninsori abundente au avut loc \xc8\x99i \xc3\xaen sudul \xc8\x9b\xc4\x83rii. A nins abundent \xc8\x99i \xc3\xaen Rom\xc3\xa2nia, Serbia, Bosnia, Croa\xc8\x9bia._NEWLINE_Vremea rea a afectat 34 mii de hectare de exploata\xc8\x9bii agricole. \xc3\x8en viticultur\xc4\x83, 43% din culturi au fost afectate, mai ales vi\xc8\x9ba-de-vie t\xc3\xa2n\xc4\x83r\xc4\x83, care nu a rezistat cantit\xc4\x83\xc8\x9bilor neobi\xc8\x99nuite de z\xc4\x83pad\xc4\x83._NEWLINE_\xc3\x8en urma intemperiei, dou\xc4\x83 persoane au murit, cinci persoane au fost r\xc4\x83nite, mii de copaci au fost dobor\xc3\xa2\xc8\x9bi la p\xc4\x83m\xc3\xa2nt \xc8\x99i zeci de automobile avariate._NEWLINE_La 22 aprilie, Organiza\xc8\x9bia Na\xc8\x9biunilor Unite a donat Serviciului Protec\xc8\x9bie Civil\xc4\x83 \xc8\x99i Situa\xc8\x9bii Excep\xc8\x9bionale ajutor material \xc3\xaen valoare total\xc4\x83 de aprox. 1.000.000 lei, const\xc3\xa2nd din generatoare pe baz\xc4\x83 de benzin\xc4\x83, motofer\xc4\x83straie \xc8\x99i combustibil. \xc3\x8en mai, \xc8\x99i Republica Popular\xc4\x83 Chinez\xc4\x83 a donat Moldovei 100.000 dolari americani.\n_START_SECTION_\nLa Chi\xc8\x99in\xc4\x83u\n_START_PARAGRAPH_\n\xc3\x8en capital\xc4\x83, cel mai afectat a fost sectorul R\xc3\xae\xc8\x99cani. \xc3\x8en seara de 20 aprilie la Chi\xc8\x99in\xc4\x83u a fost anun\xc8\x9bat\xc4\x83 stare excep\xc8\x9bional\xc4\x83, iar a doua zi stare de urgen\xc8\x9b\xc4\x83. Deciziile au fost luate la \xc8\x99edin\xc8\x9bele Comisiei pentru situa\xc8\x9bii excep\xc8\x9bionale din capital\xc4\x83. \xc3\x8en diminea\xc8\x9ba zilei de 21 aprilie, primarul Dorin Chirtoac\xc4\x83 a \xc3\xaendemnat lumea s\xc4\x83 r\xc4\x83m\xc3\xa2n\xc4\x83 acas\xc4\x83, situa\xc8\x9bia excep\xc8\x9bional\xc4\x83 extinz\xc3\xa2ndu-se pe \xc3\xaentreg municipiu Chi\xc8\x99in\xc4\x83u. Timp de aproape o zi, Aeroportul Interna\xc8\x9bional Chi\xc8\x99in\xc4\x83u nu a primit curse._NEWLINE_Pagubele \xc3\xaen municipiul Chi\xc8\x99in\xc4\x83u au fost evaluate la 50\xe2\x80\x9370 milioane lei, incluz\xc3\xa2nd: peste 10.000 de arbori dobor\xc3\xa2\xc8\x9bi sau cu crengile rupte, peste 100 fire electrice rupte, peste 250 automobile avariate. \xc3\x8en urma ninsorilor abundente au fost afecta\xc8\x9bi circa 80% din arborii \xc8\x99i arbu\xc8\x99tii decorativi care fac parte din colec\xc8\x9biile \xc8\x99i expozi\xc8\x9biile Gr\xc4\x83dinii botanice, fapt care a determinat \xc3\xaenchiderea Gr\xc4\x83dinii pe o anumit\xc4\x83 perioad\xc4\x83._NEWLINE_La lichidarea consecin\xc8\x9belor catastrofei naturale \xc3\xaen Chi\xc8\x99in\xc4\x83u au participat grupuri de voluntari, care au contribuit la cur\xc4\x83\xc8\x9barea str\xc4\x83zilor \xc8\x99i parcurilor de crengi. La 25 aprilie, un muncitor a murit zdrobit de un copac \xc3\xaen timpul defri\xc8\x99\xc4\x83rii crengilor c\xc4\x83zute c\xc3\xa2teva zile mai devreme.'